b'\n_START_ARTICLE_\nPokolj u Ahmi\xc4\x87ima\n_START_PARAGRAPH_\nPokolj u Ahmi\xc4\x87ima bio je ratni zlo\xc4\x8din koji su po\xc4\x8dinili neki pripadnici 4. bojne VP HVO-a i jedinice \xe2\x80\x9cJokeri\xe2\x80\x9d protiv muslimanskih vojnika i civila tijekom bo\xc5\xa1nja\xc4\x8dko-hrvatskog sukoba 16. travnja 1993. u selu Ahmi\xc4\x87ima, u Sredi\xc5\xa1njoj Bosni. Broj ubijenih osoba nije poznat, i varira od 72 do 104. To je bio najve\xc4\x87i pojedina\xc4\x8dni pokolj tijekom sukoba izme\xc4\x91u bosanskohercegova\xc4\x8dkih Hrvata i Bo\xc5\xa1njaka. Istog dana, sat vremena kasnije, po\xc4\x8deo je i pokolj nad Hrvatima u Trusini od strane Armije BiH._NEWLINE_Me\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije presudio je da su ubojstva u Ahmi\xc4\x87ima bila zlo\xc4\x8din protiv \xc4\x8dovje\xc4\x8dnosti, a jedan od zapovjednika ove akcije, Dario Kordi\xc4\x87, osu\xc4\x91en je na 25 godina zatvora. Pokolj su otkrili mirovne snage UN-a sastavljene od britanske vojske, i pukovnik Bob Stewart.\n_START_SECTION_\nNapad\n_START_PARAGRAPH_\nDana 3. travnja 1993. hrvatsko vodstvo sastalo se u Mostaru i raspravljalo o mirovnom planu Vancea-Owena. Sukladno sporazumu, prema uputi ministra obrane BiH, odlu\xc4\x8deno je da \xc4\x87e se provesti stavljanje svih oru\xc5\xbeanih snaga (i Armije BiH i HVO-a) na podru\xc4\x8dju "hrvatskih provincija" (provincije 3, 8 i 10) pod zapovjedni\xc5\xa1tvo HVO-a, kao i stavljanje svih oru\xc5\xbeanih snaga (i Armije BiH i HVO-a) na podru\xc4\x8dju "muslimanskih provincija" pod zapovjedni\xc5\xa1tvo Armije BiH, radi efikasnije obrane od velikosrpske agresije. Bo\xc5\xa1njaci nisu pristali provesti odluku. _NEWLINE_U travnju je ABiH planirala poduzeti novu ofenzivu. Plan je bio presje\xc4\x87i prometnicu Vitez \xe2\x80\x93 Busova\xc4\x8da i tako Hrvate smjesti u d\xc5\xbeepove iz kojih se ne\xc4\x87e mo\xc4\x87i dugo opirati. Da bi to sprovele, vi\xc5\xa1estruko brojnije snage ABiH potpuno su napustile boji\xc5\xa1nicu spram Srba s kojima su tih mjeseci bili u dogovoru protiv Hrvata te je ABiH sav svoj potencijal uklju\xc4\x8dila na savladavanje HVO-a. Iako je selo Ahmi\xc4\x87i bilo legitimni vojni cilj, pored vojne akcije zbog nepoznatog razloga u Ahmi\xc4\x87ima se dogodio pokolj, a Hrvatskoj nesklona me\xc4\x91unarodna diplomacija i svjetski mediji pro\xc5\xa1irili su svijetom vijest o paklu Ahmi\xc4\x87a, zanemariv\xc5\xa1i vojnu pozadinu._NEWLINE_U petak, 16. travnja, u 5:30 ujutro, do\xc5\xa1lo je do istodobnih sukoba izme\xc4\x91u HVO-a i Armije BiH u naseljima Vitez, Stari Vitez, Ahmi\xc4\x87i, Nadioci, \xc5\xa0antici, Piri\xc4\x87i, Novaci, Puti\xc5\xa1 i Donja Ve\xc4\x8deriska. Tog jutra, HVO vozila blokirala su glavne ceste a napad na Ahmi\xc4\x87e je zapo\xc4\x8deo sa tri strane kako bi se stanovni\xc5\xa1tvo u bijegu usmjerilo prema jugu gdje su vojnici \xc4\x8dekali i pucali na ljude. Male skupine od oko pet do deset vojnika i\xc5\xa1le su od ku\xc4\x87e do ku\xc4\x87e, palili ih te ubijali ili tjerali mje\xc5\xa1tane. Na kraju, Ahmi\xc4\x87i su te\xc5\xa1ko razoreni. Ubijeno je 116 osoba, od \xc4\x8dega su 32 bili \xc5\xbeene a 11 djeca mla\xc4\x91a od 18 godina. Dvije lokalne d\xc5\xbeamije su uni\xc5\xa1tene eksplozivima._NEWLINE_Prema Centru za ljudska prava u Zenici, od 200 bo\xc5\xa1nja\xc4\x8dkih ku\xc4\x87a, spaljeno je njih 180._NEWLINE_Po\xc4\x8dinitelji su bili pripadnici sljede\xc4\x87ih postrojbi: Anti-teroristi\xc4\x8dka bojna Vojne Policije HVO-a "Jokeri", Vite\xc5\xa1ka brigada HVO-a, PPN Vitezovi te brigada "Nikola \xc5\xa0ubi\xc4\x87 Zrinski".\n_START_SECTION_\nLegitiman cilj\n_START_PARAGRAPH_\nAhmi\xc4\x87i su bili apsolutno legitiman vojni cilj, selo u kojem su se, unato\xc4\x8d \xc4\x8desto ponavljanim nije\xc4\x8du\xc4\x87im la\xc5\xbeima visokih oficira Armije BiH i la\xc5\xbenim bo\xc5\xa1nja\xc4\x8dkih svjedo\xc4\x8danstvima na su\xc4\x91enjima u Haagu, stalno nalazile dobro naoru\xc5\xbeane, ukopane i utvr\xc4\x91ene bo\xc5\xa1nja\xc4\x8dke snage, uklju\xc4\x8duju\xc4\x87i d\xc5\xbeamiju i osnovnu \xc5\xa1kolu. Po spoznajama hrvatskih obavje\xc5\xa1tajaca, upravo tada slu\xc5\xbeilo za njihovo okupljanje. _NEWLINE_Armija BiH je, 16. travnja ujutro, trebala iskoristiti Ahmi\xc4\x87e kao najpogodnije polazi\xc5\xa1te za daljnje napredovanje prema obli\xc5\xbenjem Vitezu iz pravca istoka jer se selo nalazi na veoma va\xc5\xbenoj uzvisini s koje su Bo\xc5\xa1njaci jo\xc5\xa1 od listopada 1992. nadzirali glavnu cestu Travnik - Busova\xc4\x8da, ote\xc5\xbeavaju\xc4\x87i, a povremeno i sprje\xc4\x8davali prolazak hrvatskim snagama. _NEWLINE_Stoga je postrojba Vojne policije zajedno s mjesnim pripadnicima HVO-a s pravom u zoru toga dana, nakon nekoliko oru\xc5\xbeanih provokacija s bo\xc5\xa1nja\xc4\x8dke strane, poduzela neo\xc4\x8dekivani napad na selo, suo\xc4\x8div\xc5\xa1i se sa \xc5\xbeestokim bo\xc5\xa1nja\xc4\x8dkim otporom i pretrpjev\xc5\xa1i zna\xc4\x8dajne gubitke, \xc5\xa1to je sve u jednom trenutku dovelo do toga da odgovorni hrvatski zapovjednici izgube nadzor nad situacijom pa se jedna apsolutno legitimna akcija pretvorila u uni\xc5\xa1tavanje sela i nepromi\xc5\xa1ljeni  pokolj velikog broja Bo\xc5\xa1njaka.\n_START_SECTION_\nSu\xc4\x91enja\n_START_PARAGRAPH_\nNakon tragi\xc4\x8dnih doga\xc4\x91aja, hrvatski politi\xc4\x8dki vrh poku\xc5\xa1ao je zata\xc5\xa1kati cijeli slu\xc4\x8daj ili okriviti drugu stranu u ratu u Bosni. Dario Kordi\xc4\x87 i Tihomir Bla\xc5\xa1ki\xc4\x87 su osporavali da je HVO imao ikakve veze sa Ahmi\xc4\x87ima. Biv\xc5\xa1i hrvatski predsjednik Stjepan Mesi\xc4\x87 otkrio je tisu\xc4\x87e dokumenata i audio vrpci o planu Franje Tu\xc4\x91mana za napad na pojedine lokacije u Bosni protiv Bo\xc5\xa1njaka. ._NEWLINE_Tijekom su\xc4\x91enja u Haagu saslu\xc5\xa1ane su izjave nekoliko svjedoka. Svjedok B je u po\xc4\x8detnom, otvorenom dijelu svjedo\xc4\x8denja ispri\xc4\x8dao kako je u njegovu ku\xc4\x87u 16. travnja 1993. godine u\xc5\xa1ao vojnik koji je izveo svjedokova brata na balkon odakle su se zatim \xc4\x8dula tri ili \xc4\x8detiri pucnja. "Taj vojnik je zatim izveo na balkon mene i majku i naredio nam da sko\xc4\x8dimo", nastavio je svjedok, napominju\xc4\x87i da su vojnici oko njegove ku\xc4\x87e bili u maskirnim uniformama, jedan je imao crnu maramu oko glave, a jedan drugi je bio namazan po licu. Svjedokinja D govorila je kako su u razdoblju izme\xc4\x91u prvog oru\xc5\xbeanog incidenta u Ahmi\xc4\x87ima u listopadu 1992. godine i napada 16. travnja 1993. godine odnosi izme\xc4\x91u Hrvata i Bo\xc5\xa1njaka u Ahmi\xc4\x87ima bili pogor\xc5\xa1ani."Incidenti su bili gotovo svakodnevni, oni (Hrvati) su nas vrije\xc4\x91ali i provocirali", ustvrdila je, napominju\xc4\x87i kako su prije tog razdoblja me\xc4\x91unacionalni odnosi bili dobri._NEWLINE_6. rujna 2000., na konferenciji za novinare Policijske uprave zadarske, glasnogovornik Ivan Bili\xc4\x87 slu\xc5\xbebeno je potvrdio da su Ante Sli\xc5\xa1kovi\xc4\x87, biv\xc5\xa1i na\xc4\x8delnik SIS-a u Kiseljaku, i Tomislav Vlaji\xc4\x87, Sli\xc5\xa1kovi\xc4\x87ev pomo\xc4\x87nik, uhi\xc4\x87eni u ponedjeljak nave\xc4\x8der na podru\xc4\x8dju Republike Hrvatske. Obojica su dr\xc5\xbeavljani Hrvatske, a njihova imena povezuju se sa zlo\xc4\x8dinima u Ahmi\xc4\x87ima. Premijer Ivica Ra\xc4\x8dan ocijenio je da uhi\xc4\x87enjem dvojice osumnji\xc4\x8denika za ratni zlo\xc4\x8din u Ahmi\xc4\x87ima hrvatska dr\xc5\xbeava dokazuje da u njoj vi\xc5\xa1e nijedan zlo\xc4\x8dinac ne\xc4\x87e mo\xc4\x87i \xc5\xbeivjeti mirno i slobodno._NEWLINE_Me\xc4\x91unarodni sud za ratne zlo\xc4\x8dine po\xc4\x8dinjene na podru\xc4\x8dju biv\xc5\xa1e Jugoslavije osudio je Kordi\xc4\x87a na 25 godina zatvora te je definirao te doga\xc4\x91aje kao kratkotrajni me\xc4\x91unarodni sukob Hrvatske i Bosne i Hercegovine. Presuda Me\xc4\x91unarodnog suda bila je sljede\xc4\x87a:_NEWLINE_ \xe2\x80\x9ePrije sije\xc4\x8dnja 1993. ABiH i HVO su imali zajedni\xc4\x8dku vojnu kontrolu nad La\xc5\xa1vanskom dolinom u sredi\xc5\xa1njoj Bosni. Me\xc4\x91utim, snage ABiH su uglavnom bile smje\xc5\xa1tene kako bi konfrotirali snage bosanskih Srba koje su, potpomognute JNA, izvr\xc5\xa1avale svoju vlastitu ofenzivu u Bosni i Hercegovini te su napredovali do podru\xc4\x8dja sjevero-zapadno od Travnika s jedne strane te do sjevero-istoka od Kiseljaka s druge. Potom, u sije\xc4\x8dnju i travnju 1993., HVO je pokrenula niz napada kako bi osigurala La\xc5\xa1vansku dolinu. Niz je zapo\xc4\x8det u sije\xc4\x8dnju napadom na Busova\xc4\x8du te je potom nastavljen 16. travnja op\xc4\x87enitim napadom u La\xc5\xa1vanskoj dolini koji je kulminirao masakrom u selu Ahmi\xc4\x87i kada je ubijeno preko 100 Bo\xc5\xa1njaka, uklju\xc4\x8duju\xc4\x87i mnoge \xc5\xbeene i djecu.\xe2\x80\x9d_NEWLINE_Zoran, Mirjan i Vlatko Kupre\xc5\xa1ki\xc4\x87 bili su nepravedno prvostupanjskom presudom osu\xc4\x91eni na zatvorske kazne od 6 do 10 godina zbog navodnog sudjelovanja u napadu, no tek pravomo\xc4\x87nom presudom su 2001. oslobo\xc4\x91eni svake krivnje, nakon vi\xc5\xa1e od 4 godine nevino provedenih u pritvoru. Drago Josipovi\xc4\x87 dobio je 12 a Vladimir \xc5\xa0anti\xc4\x87 18 godina zatvora. Dragan Papi\xc4\x87 oslobo\xc4\x91en je krivnje.'